To mørkklædte personer kørte onsdag aften på en meget larmende knallert gennem den sydvestlige del af Støvring. Ved borgmesterens hjem affyrede de noget, der minder om et kanonslag, lavede hærværk og kørte så fra området igen. En episode der torsdag har påvirket borgmesteren og familien. - Det er virkelig voldsomt, at man på den måde skal udsættes for sådan noget på sin hjemmeadresse, siger Jesper Greth. For borgmesteren er dét, der især fylder noget, tanken om, at det er politisk motiveret. - Jeg kan ikke lade være med at koble det sammen med, at jeg er borgmester. Jeg tænker, det ikke er tilfældigt, når folk i området har hørt dem køre igennem området, og de så stopper vores hus. Vil ikke ekspederes af borgmesterens søn Jesper Greth peger selv på, at svære beslutninger i forbindelse med årets budget har fået voldsomme reaktioner, men håber, at der ikke er tale om politisk motiveret chikane. - I min optik er det nemlig meget alvorligt for vores samfund, hvis vores demokratiske institutioner ikke kan få lov til at virke, uden at blive udsat for den slags. Og det gør ham især ked af det, hvis familien skal bøde for hans politik. - En ting er, at jeg som politiker skal stå til regnskab, det er noget andet, når min familie bliver involveret, siger han. Og det vil ikke være første gang, at regningen ender hos familien. Jesper Greth fortæller, at hans datter bliver konfronteret med politiske beslutninger i skolen, og hans 17-årige søn har oplevet, at kunder ikke vil ekspederes af ham i den butik, han arbejder. Episoden kommer lige inden, familien går på juleferie. - Vi har det efter omstændighederne godt, men vi er allesammen meget påvirkede.

Opsummering:
Borgmester Jesper Greth (V) blev onsdag udsat for hærværk og chikane i hjemmet. Det er ikke første gang, hans familie må stå til regnskab for hans politik.